เคลื่อนร่าง บรรหาร ถึงมาตุภูมิสุพรรณบุรี ตั้งศพวัดป่าเลไลยก์
ครอบครัวศิลปอาชา พร้อมสมาชิกพรรคชาติไทยพัฒนา ทำบุญเลี้ยงพระเพล ก่อนเคลื่อนร่าง บรรหาร กลับสู่มาตุภูมิ ตั้งสวดอภิธรรมวัดป่าเลไลยก์ ขณะอดีต ส.ส.ชาติไทยพัฒนา-ผวจ.สุพรรณบุรี ร่วมฟังสวดอภิธรรมช่วงค่ำ,เมื่อวันที่ 18 พ.ค.59 ผู้สื่อข่าวรายงานจากวัดเทพศิรินทราวาสฯ ว่า เมื่อเวลา 10.00 น. ที่ศาลา 1 (เตชะอิทธิพร) ครอบครัวศิลปอาชา และสมาชิกพรรคชาติไทยพัฒนา (ชทพ.) ได้ทำบุญเลี้ยงพระเพล เพื่ออุทิศส่วนกุศลให้แก่ นายบรรหาร ศิลปอาชา อดีตนายกรัฐมนตรี  โดยมี นายวิษณุ เครืองาม รองนายกรัฐมนตรี นายวิเชียร เตชะไพบูลย์ รองประธานมูลนิธิป่อเต็กตึ๊ง และนางเสาวนีย์ เตชะไพบูลย์ ภริยา เข้าร่วมพิธีด้วย,จากนั้นเวลา 13.00 น. ได้มีพิธีเคลื่อนศพ นายบรรหาร โดยมีเจ้าคุณเทพประสิทธิโสภณ รองเจ้าอาวาสวัดเทพศิรินทร์ นำเคลื่อนจากวัดเทพศิรินทร์ไปยังวัดป่าเลไลยก์ จ.สุพรรณบุรี เพื่อไปตั้งบำเพ็ญกุศล โดยในช่วงค่ำวันนี้ เวลาประมาณ 19.00 น. ว่าที่ ร.ต.สุพีร์พัฒน์ จองพานิช ผู้ว่าราชการจังหวัดสุพรรณบุรี จะเป็นประธานในการสวดพระอภิธรรม ที่ศาลาสมเด็จพระนเรศวรมหาราช วัดป่าเลไลยก์ จ.สุพรรณบุรี,ต่อมา เวลา 14.30 น. ขบวนศพของ นายบรรหาร เดินทางเข้าสู่ จ.สุพรรณบุรี แผ่นดินเกิด โดยมีชาวสุพรรณบุรี พร้อมรถยนต์ชนิดต่างๆ กว่า 500 คัน ไปปักหลักรอรับที่ อ.บางปลาม้า ซึ่งเป็นอำเภอแรกที่ขบวนย่างเข้าสู่ จ.สุพรรณบุรี โดยศพของนายบรรหาร อยู่ในรถตู้สีขาว ทะเบียน 30-1811 นนทบุรี โดยมี น.ส.กัญจนา และ นายวราวุธ ศิลปอาชา บุตรสาวและบุตรชายนั่งมาด้วย,เมื่อขบวนศพเดินทางถึงปั๊มน้ำมัน ปตท.หลักเมือง ริมถนนสาย 340 สุพรรณบุรี-ชัยนาท อ.เมืองสุพรรณบุรี ซึ่งเป็นปั๊มที่ นายบรรหาร จะต้องมาแวะทุกครั้งที่มา จ.สุพรรณบุรี มีรถบรรทุกขนาดใหญ่ที่มีรูปถ่ายของ นายบรรหาร ตั้งอยู่ พร้อมประดับประดาด้วยดอกไม้อย่างสวยงาม ด้านข้างรถทั้ง 2 ฝั่ง ติดตั้งจอแอลอีดีขนาดใหญ่ ฉายภาพอิริยาบถต่างๆ เมื่อครั้ง นายบรรหาร ยังมีชีวิต รวมไปถึงเปิดเพลงเลือดสุพรรณ ด้วยทำนองสุดเศร้า ส่งผลให้บรรยากาศแห่งความเศร้าเกิดขึ้นกับชาวสุพรรณบุรีที่มารอรับ,กระทั่ง 15.15 น. ขบวนศพถึงวัดป่าเลไลยก์วรวิหาร อ.เมืองสุพรรณบุรี มีนักเรียนใน จ.สุพรรณบุรี รวมถึงกลุ่มพลังมวลชน ข้าราชการ พ่อค้า ประชาชนจำนวนมาก มารอรับอยู่ตลอดข้างทาง ก่อนนำศพขึ้นตั้งบนชั้น 2 ของศาลาสมเด็จพระนเรศวรมหาราช ที่มีการประดับประดาด้วยผ้าขาว ดอกไม้นานาชนิดเต็มศาลา และการจัดระบบไฟแบบไลท์แอนด์ซาวนด์ ทั้งหมดถูกเนรมิตโดยฝีมือของ ศุภักษร ผู้กำกับการแสดงกลางแจ้งมือ 1 ของไทย ที่เป็นผู้กำกับคู่บารมีของ นายบรรหาร ในการจัดงานต่างๆ มาโดยตลอด ทำให้ศาลาสมเด็จพระเนรศวรมหาราช มีความสวยงาม สมศักดิ์ศรีของนายกรัฐมนตรีคนที่ 21,ล่าสุด เมื่อเวลา 19.00 น. มีบรรดาอดีต ส.ส.พรรคชาติไทยพัฒนา เดินทางมาร่วมฟังสวดอภิธรรมเป็นจำนวนมาก อาทิ นายธีระ วงศ์สมุทร หัวหน้าพรรคชาติไทยพัฒนา นายบุญเอื้อ ประเสริฐสุวรรณ, นายสมศักดิ์ ปริศนานันทกุล, นายอนุรักษ์ จุรีมาศ, นายนิกร จำนง, นายจองชัย เที่ยงธรรม และ นายประภัตร โพธสุธน โดยมี คุณหญิงแจ่มใส ศิลปอาชา ภริยา น.ส.กัญจนา ศิลปอาชา, นายวราวุธ ศิลปอาชา และครอบครัวศิลปอาชา ให้การต้อนรับ ขณะเดียวกัน ว่าที่ ร.ต.สุพีร์พัฒน์ จองพานิช ผู้ว่าราชการจังหวัดสุพรรณบุรี พร้อมหัวหน้าส่วนราชการ พ่อค้า ชาวสุพรรณบุรี เดินทางมาร่วมงานด้วย,สำหรับพิธีการต่อจากนี้ ทุกวันศุกร์จะทำบุญเลี้ยงเพล และสวดพระอภิธรรมในเวลา 19.00 น. ซึ่งเมื่อครบรอบ 50 วัน และ 100 วัน จะมีพระพิธีธรรมสวดพระอภิธรรม ตามที่สำนักพระราชวังกำหนด ส่วนประชาชนที่ต้องการร่วมไว้อาลัยกราบศพ นายบรรหาร สามารถมาได้ทุกวัน ตั้งแต่เวลา 09.00-16.00 น.
ครอบครัวศิลปอาชา พร้อมสมาชิกพรรคชาติไทยพัฒนา ทำบุญเลี้ยงพระเพล ก่อนเคลื่อนร่าง บรรหาร กลับสู่มาตุภูมิ ที่ จ.สุพรรณบุรี ตั้งสวดอภิธรรมวัดป่าเลไลยก์
บรรหาร ศิลปอาชา,เคลื่อนศพ บรรหาร,บรรหารตาย,บรรหาร เสียชีวิต,บรรหาร ถึงแก่อนิจกรรม,งานศพ บรรหาร,พรรคชาติไทยพัฒนา,ครอบครัว ศิลปอาชา,วัดป่าเลไลยก์,จ.สุพรรณบุรี,ข่าว,ไทยรัฐออนไลน์,ข่าวการเมือง,เคลื่อนศพบรรหาร กลับสุพรรณ,ตั้งศพ บรรหาร วัดป่าเลไลยก์